text: Stemmeprocenten holder fortsat dampen oppe
  05 juni 2019 kl. 14.59
  Klokken 16 er valgdeltagelsen fortsat et godt stykke højere end i 2015. Men der er fire timers valg igen.
  Vælgerne har været tidligt ude grundlovsdag.
  I løbet af hele dagen har stemmeprocenten været et pænt stykke højere, end den var på de tilsvarende tidspunkter ved seneste folketingsvalg.
  Klokken 16 er det omkring 62,7 procent af vælgerne, der har stemt. Det viser Ritzaus stikprøver fra kommuner og valgsteder, der tilsammen repræsenterer 478.304 vælgere.
  Ved samme tidspunkt på valgdagen i 2015 var stemmeprocenten på 49,7 procent.
  Der er lidt færre brevstemmer i år ifølge Ritzaus stikprøver. Til gengæld har vælgerne kunnet stemme allerede fra klokken 8 - en time tidligere end ved de seneste folketingsvalg.
  Samtidig falder dette valg på grundlovsdag, hvor mange har fri fra arbejde, mens det i 2015 lå på en almindelig torsdag i juni.
  Der er omkring 4,2 millioner stemmeberettigede vælgere i år, og de har indtil klokken 20 til at komme hen til deres valgsted.
  Stemmeboksene lukker derefter, når der ikke er flere i kø, der ønsker at stemme.
  De sidste mange år har valgdeltagelsen ved folketingsvalg svinget mellem 84 og 88 procent.
  